Συναγερμός έχει σημάνει στη Βουλή καθώς, σύμφωνα με πληροφορίες, υπάρχουν δύο ύποπτες περιπτώσεις για κοροναϊό .

Οι ίδιες πληροφοφίες του CNN Greece αναφέρουν πως πρόκειται για δύο εργαζόμενους στη Βουλή που πρόσφατα είχαν ταξιδέψει στη Βόρεια Ιταλία και συγκεκριμένα στο Μιλάνο το διάστημα 15-17 Φεβρουαρίου.

Πληροφορίες από τη Βουλή αναφέρουν ότι ο ένας από τους δύο διοικητικούς υπαλλήλους, που δεν εργάζονται στο κεντρικό κτίριο του Κοινοβουλίου, αλλά σε άλλο, εμφάνισε ήπια συμπτώματα, τα οποία αγνόησε.

Χθες, Τετάρτη, απευθύνθηκε στο ιατρείο και σύμφωνα με πληροφορίες του συνέστησαν να παραμείνει για 14 ημέρες στο σπίτι του. Ο δεύτερος, λενε οι ίδιες πηγές, δεν εμφανίζει συμπτώματα.

Για προληπτικούς λόγους θα παραμείνουν και οι δύο στο σπίτι τους, ενώ αναμένονται αποτελέσματα από τα δείγματα που εστάλησαν στο Ινστιτούτο Παστέρ.

Σύμφωνα με τον γενικό γραμματέα της Βουλής Γιώργο Μυλωνάκη, χθες, Τετάρτη, ενημέρωσαν και οι δύο το ιατρείο της Βουλής για το ταξίδι τους και πως δεν παρουσίαζαν συμπτώματα. Σήμερα, ο ένας από τους δύο ενημέρωσε την Βουλή ότι έχει ένα ελαφρύ συνάχι και του δόθηκε άδεια 14 ημερών.

Ο Πρόεδρος της Βουλής, Κώστας Τασούλας, ερωτηθείς σχετικά δήλωσε: «Κανένας άρρωστος με κορωνοϊό στη Βουλή».

Αναμένεται σχετική ανακοίνωση από το ιατρείο της Βουλής.

Θωρακίζεται η Βουλή

Μέτρα προστασίας απέναντι τον κοροναϊό που «χτύπησε» την πόρτα της χώρας, λαμβάνει η Βουλή, καθώς στους χώρους της κινούνται καθημερινά εκτός από τους βουλευτές, περισσότεροι από 1.000 άτομα, υπάλληλοι, συνεργάτες βουλευτών, αστυνομικοί και επισκέπτες.

Σύμφωνα με όσα έχουν γίνει γνωστά, ο Πρόεδρος του Σώματος Κώστας Τασούλας αποφάσισε να διαμορφωθεί ένας ειδικός χώρος στον προαύλιο χώρο, προκειμένου να ελέγχονται όλοι όσοι εμφανίσουν συμπτώματα, δηλαδή, υψηλό πυρετό, καταρροή και βήχα.

Οι υπάλληλοι που θα εμφανίζουν ύποπτα συμπτώματα καλούνται να μην προσέρχονται στο ιατρείο της Βουλής, το οποίο σε κάθε περίπτωση θα παραμείνει ανοιχτό.

Παράλληλα, δόθηκε εντολή να αντικατασταθούν στις τουαλέτες τα «στέρεα» σαπούνια από υγρά, προκειμένου να αποφευχθεί η μετάδοση του ιού εάν υπάρξει κρούσμα στο Κοινοβούλιο. Έξω από τις αίθουσες, τοποθετήθηκαν επιπλέον αντισηπτικά χεριών.

Πριν από λίγες ημέρες η υγειονομική μονάδα της Βουλής είχε αποστείλει σε όλους όσοι εργάζονται στο Κοινοβούλιο ενημερωτικό e-mail με βασικά μέτρα προστασίας από τον κορονοϊό.

Τρία τα επιβεβαιωμένα κρούσματα στην Ελλάδα

Σε τρία ανέρχονται πλέον τα επιβεβαιωμένα κρούσματα του κοροναϊού στη χώρα μας, μετά την επιβεβαίωση από το υπουργείο Υγείας, το μεσημέρι της Πέμπτης, ότι πέραν της 38χρονης γυναίκας από τη Θεσσαλονίκη βρέθηκε θετικό στον ιό και το παιδί της καθώς και μια ακόμη γυναίκα που ζει στην Αθήνα.

Σύμφωνα με τον λοιμοξιολόγο Σωτήρη Τσιόδρα, το τρίτο επιβεβαιωμένο κρούσμα είναι 40χρονη γυναίκα που ζει στην περιοχή της Αθήνας.

Το μεσημέρι της Πέμπτης η νεαρή γυναίκα μεταφέρθηκε στο νοσοκομείο Αττικόν, ένα από τα νοσοκομεία αναφοράς της Αθήνας για τον ιό. Νωρίτερα, είχε επισκεφτεί και ιδιωτικό θεραπευτήριο στο Νέο Φάληρο.

Η γυναίκα που είχε ταξιδέψει πρόσφατα σε περιοχές της βόρειας Ιταλίας, όπου έχουν εντοπιστεί κρούσματα του ιού, απευθύνθηκε σε ιδιωτικό θεραπευτήριο. Εκεί οι γιατροί έκριναν ότι έπρεπε να δώσει δείγμα προκειμένου να εξεταστεί για τον κοροναϊό. Όταν τα αποτελέσματα βγήκαν θετικά οι θεράποντες ιατροί της ενημερώθηκαν για το πρωτόκολλο που έπρεπε να ακολουθήσουν και η γυναίκα που είναι καλά στην υγεία της, θα νοσηλεύεται στο εξής στο Αττικόν νοσοκομείο σε ειδικά διαμορφωμένο θάλαμο.

Ήδη, αναζητούνται όλοι όσοι ήρθαν σε επαφή μαζί της και αυτό αφορά όσους συνταξίδεψαν με αυτήν αλλά και όσους συνάντησε από τη στιγμή που βρέθηκε στην Αθήνα.

Εντωμεταξύ, το παιδί της 38χρονης, το οποίο φοιτά στο 105ο Δημοτικό Σχολείο Θεσσαλονίκης, πήγε στο σχολείο τη Δευτέρα και την Τρίτη (την ημέρα εκείνη το σχολείο πήγε εκδρομή), ενώ την Τετάρτη απουσίαζε.

Μετά από σχετική απόφαση, το σχολείο σήμερα παρέμεινε κλειστό ενώ θα ανοίξει σε 14 ημέρες -όταν δηλαδή λήξει η περίοδος καραντίνας.

Μάλιστα, με εντολή του δημάρχου Θεσσαλονίκης, στο συγκεκριμένο σχολείο έγινε απολύμανση, καθώς και σε όλα τα δημοτικά κτήρια της πόλης.

Την ίδια ώρα, ανακοινώθηκε ότι ακυρώνονταιο όλες οι καρναβαλικές εκδηλώσεις στην Ελλάδα.

Ήπια τα συμπτώματα της 38χρονης

H 38χρονη επιχειρηματίας από τη Θεσσαλονίκη, η οποία επέστρεψε πρόσφατα από επαγγελματικό ταξίδι στο Μιλάνο, ανακοινώθηκε χθες πως είναι το πρώτο κρούσμα του κοροναϊού στη χώρα μας.

Σύμφωνα με πληροφορίες, η γυναίκα εμφανίζει ήπια συμπτώματα και είναι σε καλή ψυχολογική κατάσταση.

Η επιχειρηματίας εξακολουθεί να νοσηλεύεται στο ΑΧΕΠΑ της Θεσσαλονίκης σε απομόνωση. Από την πρώτη στιγμή, οι αρμόδιες Αρχές ξεκίνησαν αγώνα για να διερευνηθούν άμεσα οι επαφές της 38χρονης από τη στιγμή που έφτασε στην Ελλάδα με αεροπορική πτήση.

Την ίδια ώρα, ενημερώθηκαν και οι συνταξιδιώτες της.